Madskolen: Sådan laver du de bedste amerikanske cookies | BT Mad og vin - www.bt.dk
30. mar. 2018 - 13.42
Madskolen: Sådan laver du de bedste amerikanske cookies
Cookies hører til den slags bagværk, der kan skuffe fælt, uden at du måske helt kan sætte ord på hvorfor. Få BT-bagerens vigtigste tips til æltning og bagning – to ting, der SKAL være på plads, når du laver amerikanske cookies.
Ordet ’cookie’ er oversat til dansk egentlig bare ’småkage’. Men amerikanske småkager er ikke som danske småkager.
”Den umiddelbart største forskel er størrelsen. En amerikansk cookie bør være så stor, at du nærmest får en hel frokost ud af den,” siger BT’s egen brødbager Mads Johansen, der til daglig står bag de cookies, københavnerne kan købe i bagerkæderne Brødflov og Holm.
Men det er ikke kun størrelsen, der kendetegner amerikanernes småkager. De adskiller sig også fra deres danske slægtninge på et andet afgørende punkt.
”Udover at være store, skal de også være bløde i midten. En rigtig god cookie er sprød og brunbagt i kanterne, men i midten er den dejligt blød, når man bider i den. Det er helt afgørende,” siger Mads Johansen.
Omvendt er en dødssyg cookie alt for gennembagt og tør.
”De fleste kender nok fornemmelsen af at sætte tænderne i en cookie, der bare knækker tørt. Det er en rigtig tam og dårlig oplevelse, når man forventer det modsatte,” siger brødbageren.
For at opnå det perfekte sprøde men bløde resultat, kræver det, at du har styr på temperaturen og bagetiden.
”Cookies skal højst bages ved 180 grader, og så skal man holde øje med kagerne hele tiden. Man kan faktisk ikke forlade dem, mens de er i ovnen. Det er utroligt vigtigt, at de ikke får for meget,” understreger Mads Johansen.
Sidst men ikke mindst skal en god cookie smage af brun farin og chokolade. Æltningen er afgørende for, at netop sukker og chokolade opfører sig præcis, som de skal i en cookie.
”Man må ikke ælte dejen for meget, for så smelter sukkeret, og det får du kun meget flade cookies ud af. Hvis du ælter for meget, bliver smørret også for blødt, og så kan du ikke rulle og håndtere dejen ordentligt. Og sidst men ikke mindst må chokoladestykkerne heller ikke smelte under æltningen, for de skal smelte i munden, når du spiser cookien,” forklarer Mads Johansen.
Når det er sagt, så er det ifølge BT-bageren nemt at bage gode cookies.
”Det er ikke sværere end at bage julesmåkager. Så længe du holder øje med dem i ovnen, så skal det nok gå godt,” lover Mads Johansen.
Cookies (ca. 15-20 stk)
Start med at tage smørret ud fra køl dagen før og lad det stå i stuetemperatur. Kør alle ingredienser sammen i en røremaskine undtagen den hakkede chokolade og de hakkede hasselnødder. Stop så snart smørret er kørt ud i dejen. Tilsæt nu den hakkede chokolade og hasselnødderne. Også her skal du kun røre, til nødder og chokolade akkurat er fordelt i dejen. I alt skal dejen kun køre i 5-7 min., ellers bliver den for blød og svær at arbejde med senere.
Hæld dejen ud på et meldrysset bord. Rul dejen ud til en pølse, så den passer i fryseren eller på køl. Rul dejpølsen ind i folie eller bagepapir og sæt den på køl eller frost afhængigt af, hvornår du skal bruge den. Vil du lave cookies på dagen, sæt den på frost, så den hurtig bliver kold. Vil du vente til dagen efter, så sæt den på køl. Dejen er nemmere at håndtere, når den er kold.
Tænd ovnen på 180 grader. Tag dejen ud fra køl/frost og lad den stå i ca. 15 min. Skær nu skiver af dejen i en tykkelse, så der bliver ca. 15-20 cookies alt efter hvor store, du vil have dem. Læg skiverne på en bageplade med bagepapir, tryk dem lidt og form dem, så de bliver flot runde. Bag dem i ovnen ca. 10-12 min alt efter hvor store, de er.
Cookies er færdige, når de er brune i kanten men stadig lidt lyse og bløde i midten. Lad dem stå og køle af, inden du putter dem i en kagedåse, så er de ikke så skrøbelige. Brug en kagedåse, der er godt tillukket, ellers bliver cookies hurtigt tørre og kedelige.
TIP: Det kan du også putte i cookies
Du kan også tilsætte andre ting i cookiesdejen end chokolade og hasselnødder. Prøv f.eks. valnødder, rosiner, hvid chokolade, havregryn, tranebær, mandler eller peanuts.